**Dr. sc. Sead Turčalo, vanredni profesor, predsjednik**

**Dr. sc. Nerzuk Ćurak, redovni profesor, član/mentor**

**Dr. sc. Senadin Musabegović, vanredni profesor, član**

Sarajevo, 24. 05.2023.

**VIJEĆU FAKULTETA POLITIČKIH NAUKA**

**UNIVERZITETA U SARAJEVU**

Na osnovu člana 59. tačka m) Statuta Univerziteta u Sarajevu, a u skladu sa odredbama člana 40 Pravila studiranja za treći ciklus studija na Univerziteta u Sarajevu, Senat je, na 53. redovnoj sjednici održanoj 21.12.2022. godine, donio odluku o obrazovanju Komisije za ocjenu doktorske disertacije doktorantice, mr.sc. Špele Cvitković-Iličić, pod naslovom GEOPOLITIKA KINEMATOGRAFIJE: SARAJEVO FILM FESTIVAL U DISKURSIMA POPULARNE GEOPOLITIKE u slijedećem sastavu:

**Dr. sc. Sead Turčalo, vanredni profesor, predsjednik**

**Dr. sc. Nerzuk Ćurak, redovni profesor, član/mentor**

**Dr. sc. Senadin Musabegović, vanredni profesor, član**

U skladu sa članom 41. Pravila studiranja za treći ciklus studija na Univerzitetu u Sarajevu, dana 06.02.2023. godine zakazana je i održana prezentacija radne verzije projekta doktorske disertacije doktorske kandidatkinje Špele Cvitković-Iličić. Nakon što su članovi Komisije saslušali iscrpno i uvjerljivo izlaganje doktorantice Cvitković-Iličić o radnoj verziji projekta doktorske disertacije, Komisija je, sa izraženim zadovoljstvom, uz nekoliko konstruktivnih sugestija, zamolila kandidatkinju da iskazane sugestije interpolira u doktorski tezu, što je i urađeno, te je nakon uvida Komisije u završnu radnu verziju, ta verzija, sa uključenim sugestijama, prihvaćena kao finalna.

Radna verzija doktorske disertacije je upućena na Univerzitet, na softversku provjeru, detekciju plagijarizma. Nakon dobijenog rezultata provjere plagijarizma od 19%, kandidatkinja je izvršila detaljnu analizu disertacije i otklonila uočene manjkavosti. One su se najviše ticale općih mjesta koja u razumijevanju naučnog sadržaja nisu plagijarizam već općeprihvaćeni naučni jezik za metodologiju društvenih istraživanja. Bibliografski izvori elektronske naravi, gdje je bilo određenih manjkavosti u smislu jasnog navođenja na link poveznice su ispravljene a izvršena je i dodatna analitička i bibliografska obrada čime je nivo metodološke artikulacije podignut na višu razinu.

Cijenimo da je postotak od 19% značajno smanjen i da je sve što se može smatrati plagijarizmom otklonjeno, svodeći postotak mogućih bibliografskih i citatnih nedostataka na najmanju moguću mjeru, unutar okvira koji u potpunosti čuva originalnost ovog naučnog rada.

Na osnovu člana 43. stav (1) Pravila studiranja za treći ciklus studija na Univerzitetu u Sarajevu, Komisija je sačinila slijedeći

**I Z V J E Š T A J**

1. **Biobibliografski podaci o kandidatkinji**

Špela Cvitković-Iličić rođena je u Sarajevu, 9. srpnja 1973. godine. Osnovnu i srednju školu završila je u Sarajevu, kao i prve dvije godine žurnalistike na Fakultetu političkih nauka u Sarajevu. Diplomirala je novinarstvo na Fakultetu poliitčkih znanosti u Zagrebu. Magistrirala je također na Fakultetu političkih znanosti na Sveučilištu u Zagrebu, odsjek politologija, smjer međunarodni politčki odnosi i stekla zvanje magistrice međunarodnih odnosa i nacionalne sigurnosti. Od 1997. godine u stalnom je radnom odnosu na Hrvatskoj radioteleviziji, prvo kao urednica u dopisništvu u Mostaru, a kasnije kao dopisinica HRT-a iz Sarajeva. U razdoblju od 1998. do 2000 godine radila je kao asistentica na kolegiju TV novinarstvo na Sveučilištu u Mostaru. Dobitnica je „Plakete za razvoj profesionalnih standarda u novinarstvu i osobit doprinos promociji Studija novinarstva na Sveučilištu u Mostaru“, u svibnju 2018. Autorica je dva dokumentarna filma: „U potrazi za Vučkom, 25 godina od Olimpijade u Sarajevu“ (2009.), „Fojnička škrinja“ (2012.); u projektu dokumentarni film „Pax Americana“, autora Gorana Rotima (2020.) sudjelovala je kao novinarka istraživačica i producentica. Radila je kao reporterka koordinatorica za HRT na projektu „Papa Franjo u Sarajevu“ (2015.). Objavljena su joj dva znanstvena rada:

1. „Međunarodna politika Svete Stolice i suvremeno društvo“, „Bosna franciscana“, Franjevačka teologija Sarajevo, godina XV, broj 26 (2007) str. 45-65
2. "Europski put kao okvir za demokratizaciju Bosne i Hercegovine". Sarajevo. Zbornik radova s znanstveno-stručnog skupa s međunarodnim sudjelovanjem "Hrvati Bosne i Hercegovine - nositelji europske vrijednosti". Ured hrvatskoga člana Predsjedništva Bosne i Hercegovine, str. 351-363. (2017).

Također, sudjelovala je na konferenciji: "Hrvati Bosne i Hercegovine - nositelji europske vrijednosti". Ured hrvatskoga člana Predsjedništva Bosne i Hercegovine - Neum, 16 i 17. ožujak 2017. godine.

1. **Prikaz sadržaja doktorske disertacije**

Doktorska disertacija pod nazivom *„Geopolitika kinematografije: Sarajevo film festival u diskursima popularne geopolitike“* sastoji se iz prologa, uvoda (koji uključuje izvrsno elaborirane osnovne postavke metodologije istraživanja na način koji nadilazi uobičajeni, konvencionalni, metodološki pristup, budući da sama disertacija to zahtijeva), šest osnovnih poglavlja, zaključka, literature i šest priloga. Popis korištene literature iznosi 116 bibliografskih jedinica. Disertacija ima 218 stranica. Na kraju rada nalazi se prikaz osam serija i 75 filmova koje je doktorantica koristila za izvođenje zaključaka za potrebe disertacije i promatraju se kao sastavni dio disertacije. Svaka od navedenih serija / filmova ima geopolitičku poveznicu koja Vas usmjerava na to zašto bi (iz geopolitičkog kuta) bilo važno pogledati datu seriju / film. Rad sadrži i multimedijalni dodatak s intervjuima koje je doktorantica radila s akterima Sarajevo film festivala za svoju matičnu kuću HRT-e. Tokom cijelog rada, kandidatkinja je ispitivala sustav hipoteza, vodeći kreativan dijalog sa hipotetičkim okvirom koji je definirala još kod određivanja podobnosti teme, ali ga je, kako je istraživanje odmicalo, nužno dekonstruirala u skladu sa osnovnim postavkama kritičke geopolitike kao antiutemeljivačke discipline koja je sposobna odmaknuti se od reguliranog diskursa znanstvene spoznaje i ponovo mu se vratiti, od integracije ka rasutosti, od rasutosti ka integraciji.

U prvom poglavlju naslovljenom *„Kritička geopolitika, dosje popularne geopolitike“* obrađen je pojam filma, njegov odnos s publikom, film i moralna geografija te objašnjen sustav funkcioniranja filmskih festivala kroz geopolitička načela potpomognuto dosadašnjim teorijskim spoznajama s područja popularne geopolitike.

Drugo poglavlje nosi naslov po posljednjem radijskom izvještaju hrvatskoga novinara Siniše Glavaševća iz Vukovara. U tom poglavlju naziva *„Grad to ste Vi“* zrcali se sva težina ratova koji su se devedesetih godina događali na području bivše zajedničke države Jugoslavije, ali ono prati i geopolitičke paradigme šahovske ploče svijeta nakon završetka Hladnoga rata. Govori o načinu i početku stvaranja jednog filmskog festivala kao čina otpora osvajačkom ratu kojemu su građani glavnog grada Bosne i Hercegovine svjedočili, te njegovoj važnosti u geopolitičkom pozicioniranju Sarajeva, pa samim tim i države Bosne i Hercegovine, u novom vrlom svijetu. Stavku po stavku pokazuje kako se, zapravo, filmskom umjetnošću može, u komplikovanoj geopolitičkoj konfiguraciji, doprinijeti stanju mira.

Treće poglavlje naslova *„Žensko filmsko stvaralaštvo u geopolitici svjetske kinematografije“* obrađuje posebice tematiku seksualnog zlostavljanja u ratovima u zemljama bivše Jugoslavije kroz filmske naočale redateljica. Pričajući priču o žrtvama, isprepleteno sa službenim izvještajima o toj tematici, nudi se, unutar određujućeg geopolitičkog diskursa, argumentacija o normativnim promjenama u nekim segmentima međunarodnoga ratnog prava a na koje su snažno uticali upravo tematski filmovi.

Četvrto i peto poglavlje *„Film i granice“* i *„Nacionalna sigurnost i film“* znanstvenim jezikom govore o utjecaju filma na formiranje javnoga mnijenja. Dokazuju da geopolitičko čitanje filmova govori više od političkih ili medijskih priča ispričanih o aktualnim situacijama. Koliko i kako su velike sile iskoristile filmsku industriju i usmjeravali je za ostvarenje svojih političkih i strateških ciljeva. Sve je potkrijepljeno primjerima iz filmske industrije i razobličava poimanje filmova / serija samo kao zabavu za mase. Ova dva komplementarna poglavlja izvrsno artikuliraju sekundarnu moć filma kao instrumenta popularne geopolitike kojim se utiče na geopolitičku dinamiku u složenom svijetu međunarodnih odnosa.

Šesto poglavlje o *„Geopolitičkoj moći filma“* posvećeno je, uz ostalo, filmskim kretanjima vezanim uz jedno od aktualnih ratišta koje se može, a ne mora, razviti u sukob širih razmjera (agresija Rusije na Ukrajinu) te objašnjava kako i veliki igrači s istoka, primjerice Narodna Republika Kina, sve više i jasnije uviđaju geopolitičku moć filma.

Disertacija *„Geopolitika kinematografije: Sarajevo film festival u diskursima popularne geopolitike“* kroz cijeli rad obrađuje i utjecaj pandemije *virusa corona* na filmske festivale i kako se ta industrija, zapravo, „u hodu“ prilagođavala novim izazovima niti jedan trenutak ne pomišljajući da se zaustavi zbog globalne zdravstvene krize.

U zaključku rada se ukazuje na koji način se može kroz film i filmsku industriju utjecati na bolje razumijevanje među različitim ljudima, kako film iskoristiti u odgoju novih generacija koje nisu direktno opterećene ratnom prošlošću, kako SFF festival unosi varijablu kreativne ekonomije i donosi benefite gradu, ali poboljšava i geopolitički, geokulturni i općenito, međunarodni imidž Bosne i Hercegovine. Zaključak pokazuje kako u filmskim zapisima najčešće tražimo smisao i od mnoštva dijelova sklapamo kompleksnu sliku svijeta u kojemu boravimo. Gledanje filmova/ serija i njihovo preocesuiranje, ne samo kao zabave, može poučiti kritičkom razmišljenju, komunikaciji, suradnji i kreativnosti, tvrdi se u zaključku.

1. **Mišljenje i prijedlog Komisije**

Doktorska  disertacija Špele Cvitković-Iličić je originalan i samostalan interdisciplinarni rad u koji je kandidatkinja uložila višegodišnji kreativni istraživački napor.

Istraživanje se referiralo na različite znanstvene oblasti, discipline i subdiscipline, uključujući politologiju, geopolitiku, političku geografiju, kulturologiju, teoriju filma, komunikologiju i historiju.

U izradi doktorske disertacije kandidatkinja je izvela uspješno teorijsko zasnivanje problema istraživanja te je ponudila rad koji predstavlja pionirski doprinos u motrenju SFF-a instrumentarijem popularne geopolitike kao relevantnog subdisciplinarnog diskursa u interpretaciji geopolitičke kulture. Ipak, vrijedi istaknuti da je ovim naučnim radom kandidatkinja Špela Cvitković-Iličić napravila i originalni prodor u razumijevanje SFF-a kao upotrebljive poluge u interpretaciji geopolitike Jugoistočne Evrope kao jedne moguće geopolitike mira, što je argumentirano dubinskim uvidima u različite filmske sadržaje i sekcije Festivala. Kandidatkinja se nije libila potrošiti stotine sati na kritičko gledanje filmova kako bi uspostavila jasan odnos između sadržaja koji istražuje i hipotetičkog okvira koji dokazuje. Od izuzetne vrijednosti je multimedijalni dodatak sa pohranjenim intervjuima aktera SFF-a, koji snažno doprinosi razumijevanju ove disertacije kao vrijednog i odgovornog znanstvenog poduhvata. Također, važno je istaknuti da disertaciju prate 243 *fus note*, analitičko-interpretativnog i informativnog karaktera, koje predstavljaju snažnu podršku glavnom toku istraživanja i u velikoj mjeri potvrđuju kakav je impresivan pregled literature i istraživačke građe u najširem smislu te riječi, kandidatkinja Cvitković-Iličić obavila u svom višegodišnjem bavljenju ovom naročitom znanstvenom i društvenom temom.

Predmetna disertacija zbiljski je istraživački novum, važan doprinos razumijevanju SFF-a uz nove teorijske uvide, sa pristupom koji afirmira predmet istraživanja kroz teorijske spoznaje popularne geopolitike kao relevantnog diskursa u sferi interpretacije geopolitičke kulture našega svijeta. Kandidatkinja se potrudila da svoje nalaze potkrijepi najreferentnijom literaturom kritičke geopolitike i teorije filma, što joj je omogućilo da snažno legitimira temu istraživanja koja se, koliko nam je poznato, nije radila na ovaj način u našoj akademskoj zajednici te je stoga smještamo u registar naučnih istraživanja koja su novum na sarajevskom Univerzitetu.

Izvjesno je da će ova disertacija podići nivo razumijevanja SFF-a kroz geopolitičku vizuru popularne geopolitike, dajući jedan originalni doprinos razumijevanju Festivala u svoj njegovoj političkoj, geopolitičkoj, geoekonomskoj i geokulturnoj kompleksnosti. U svakom slučaju, radi se o istraživanju koje se može preporučiti kao nezaobilazno štivo u razumijevanju povijesne uloge SFF-a u topologiji Sarajeva.

U takav sud nas uvjeravaju istraživačka strast i znanstvena utemeljenost kandidatkinje koja se nije libila da uđe u kompleksno, višegodišnje istraživanje sa dubokim uvjerenjem da može ponuditi jednu novu i originalnu interpretaciju filmskog festivala, što je, u konačnici, sa najvišom razinom etičke i znanstvene odgovornosti, i učinila.

 Komisija stoga smatra i jednoglasno konstatira da doktorska disertacija Špele Cvitković Iličić zadovoljava sve relevantne uzuse znanstvenog rada.

Cijeneći iskazane karakteristike, obilježja i ocjene, te ukupan znanstveni doprinos analiziranoga rada, **Komisija predlaže Vijeću Fakulteta političkih nauka Univerziteta u Sarajevu da potvrdi ovaj Izvještaj i zakaže javnu odbranu doktorske disertacije** **mr.sc. Špele Cvitković-Iličić, pod naslovom GEOPOLITIKA KINEMATOGRAFIJE: SARAJEVO FILM FESTIVAL U DISKURSIMA POPULARNE GEOPOLITIKE.**

**K O M I S I J A**

**Dr. sc. Sead Turčalo, vanredni profesor, predsjednik**

**Dr. sc. Nerzuk Ćurak, redovni profesor, član/mentor**

**Dr. sc. Senadin Musabegović, vanredni profesor, član**